Vrou bewusteloos geslaan tydens plaasaanval(Argieffoto: Lorraine Claasen) ŉ Vrou is Saterdag in die vroeë oggendure aangeval toe sy die deur vir haar hond oopgesluit het. Die 67-jarige vrou woon op ŉ plaas net buite Balmoral tussen Bronkhorstspruit en Witbank (eMalahleni). Volgens Vasti Mills, inligtingskoördineerder van die BHS-veiligheidsgroep, het die vrou omstreeks 01:00 haar hond uitgelaat. “Met die terugkomslag het ŉ man, ŉ plaaswerker wat goed aan haar bekend is, by die huis ingestap en reguit na die laai geloop waar die vrou sy geld die vorige middag uitgehaal het.” Die hond het glo nie vir die aanvaller geblaf nie omdat die man aan hom bekend is. Die vrou is herhaaldelik oor die kop en deur die gesig geslaan totdat sy haar bewussyn verloor het. “Toe die vrou net voor 08:00 haar bewussyn herwin het, was die verdagte nie meer op die toneel nie. Haar seun, wat in ŉ woonstel op die plaas bly, het kort daarna op sy bebloede ma afgekom en hulp ontbied.” Volgens Mills het die verdagte met drie selfone, ŉ beursie en ŉ skerm op die vlug geslaan. Lede van die gemeenskap, Vosman-polisie en JVR Sekuriteit het op die toneel gereageer. ŉ Ambulansdiens is ook ontbied. “Die aanvaller is binne 45 minute deur lede van die gemeenskap aangekeer.” Die vrou is na Bronkhorstspruit-hospitaal geneem vir mediese behandeling.